CELEX: 32021D0676
Language: ro
Date: 2021-04-23 00:00:00
Title: Decizia de punere în aplicare (UE) 2021/676 a Consiliului din 23 aprilie 2021 de modificare a Deciziei de punere în aplicare (UE) 2020/1352 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

27.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 144/3
               
            
         DECIZIA DE PUNERE ÎN APLICARE (UE) 2021/676 A CONSILIULUI
         din 23 aprilie 2021
         de modificare a Deciziei de punere în aplicare (UE) 2020/1352 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     În urma unei solicitări din partea Maltei din 7 august 2020, la 25 septembrie 2020, Consiliul a acordat Maltei asistență financiară sub forma unui împrumut în valoare de maximum 243 632 000 EUR cu o scadență medie maximă de 15 ani, în vederea completării eforturilor naționale ale Maltei întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă.
                  
               
                     (2)
                  
                  
                     Împrumutul urma să fie utilizat de Malta pentru a finanța schemele privind reducerea timpului de muncă, măsurile similare și măsurile legate de sănătate menționate la articolul 3 din Decizia de punere în aplicare (UE) 2020/1352 a Consiliului (2).
                  
               
                     (3)
                  
                  
                     Epidemia de COVID-19 continuă să imobilizeze o parte substanțială a forței de muncă din Malta. Acest lucru a dus la o creștere neprevăzută și semnificativă a cheltuielilor publice ale Maltei în ceea ce privește măsura menționată la articolul 3 litera (a) din Decizia de punere în aplicare (UE) 2020/1352.
                  
               
                     (4)
                  
                  
                     Epidemia de COVID-19 și măsurile extraordinare puse în aplicare de Malta în 2020 și 2021 pentru a limita epidemia respectivă și impactul său socioeconomic și asupra sănătății au avut și continuă să aibă un impact considerabil asupra finanțelor publice. Previziunile Comisiei din toamna anului 2020 preconizau că Malta urma să înregistreze un deficit public de 9,4 % și o datorie publică de 55,2 % din produsul intern brut (PIB) până la sfârșitul anului 2020. În 2021, se preconizează că deficitul public al Maltei va scădea la 6,3 % din PIB, în timp ce datoria va crește la 60,0 % din PIB. Conform previziunilor intermediare ale Comisiei din iarna anului 2021, PIB-ul Maltei urmează să crească cu 4,5 % în 2021.
                  
               
                     (5)
                  
                  
                     La 10 martie 2021, Malta a solicitat din nou asistență financiară din partea Uniunii în valoare de de 177 185 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale epidemiei respective pentru lucrători și pentru persoanele care desfășoară o activitate independentă. Cererea vizează măsura prevăzută în considerentul 6.
                  
               
                     (6)
                  
                  
                     „Malta Enterprise Act (capitolul 463 din legislația Maltei)”/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)” și „Avizul Guvernului nr. 389 din 13 aprilie 2020”/„Notifikazzjoni tal-Gvern Nru 389 tat-13 ta’ April 2020”, care sunt menționate la articolul 3 litera (a) din Decizia de punere în aplicare (UE) 2020/1352, au introdus un supliment salarial COVID-19, destinat angajaților și persoanelor care desfășoară activități independente, pentru a contracara perturbarea cauzată de epidemia de COVID-19. În perioada martie-iunie 2020, angajații cu normă întreagă din sectoarele cele mai afectate de criză enumerate în anexa A, menționată în Avizul Guvernului nr. 389, au fost eligibili pentru un sprijin salarial de 800 EUR pe lună. În sectoarele mai puțin afectate enumerate în anexa B, menționată în Avizul Guvernului nr. 389, angajații cu normă întreagă au fost eligibili pentru a primi 160 EUR pe lună. De asemenea, angajații cu fracțiune de normă puteau beneficia de sprijin într-un cuantum mai mic. În iulie 2020, listele sectoarelor incluse în cele două anexe au fost revizuite. Sectoarele care beneficiau anterior de sprijin în cadrul acestei scheme, dar care nu erau incluse în versiunea revizuită a anexei A sau B au fost sprijinite prin intermediul unui supliment salarial de 600 EUR destinat angajaților cu normă întreagă. Schema cuprinzând respectivele condiții a fost prelungită până la asfârșitul anului 2020. Începând din ianuarie 2021, valoarea suplimentului salarial reflectă scăderea vânzărilor pe o perioadă de șase luni, între martie și octombrie 2020, în raport cu cifra de afaceri declarată pe o perioadă de șase luni între martie și octombrie 2019. În cazul în care nu sunt disponibile evidențe privind TVA, suplimentul salarial se plătește pe baza criteriilor aplicabile în 2020. Schema este prevăzută să continue până la sfârșitul anului 2021. În a doua jumătate a anului 2021, sprijinul va rămâne în vigoare pentru activitățile legate de cazare și de catering în conformitate cu parametrii stabiliți. Pentru alte activități eligibile, sprijinul va scădea la 66 % în trimestrul trei și apoi va scădea la 33 % în ultimul trimestru al anului 2021. Schema va rămâne disponibilă numai pentru întreprinderile care erau deja eligibile pentru sprijin în cadrul schemei inițiale. În prezent, schema este aplicată în practică de către „Malta Enterprise” și aceasta va fi detaliată într-o viitoare comunicare a guvernului. În conformitate cu noile norme, schema va acoperi, de asemenea, înlocuirea angajaților (și anume înlocuirea celor care și-au încetat în mod voluntar contractul de muncă după iunie 2020), atât timp cât nu se depășește numărul de angajați de la sfârșitul lunii mai 2020. Numai partea din cheltuielile publice legată de persoanele care au fost angajate în mod continuu a fost solicitată de autorități, excluzând partea aferentă persoanelor nou angajate.
                  
               
                     (7)
                  
                  
                     Malta îndeplinește condițiile pentru a solicita asistență financiară prevăzute la articolul 3 din Regulamentul (UE) 2020/672. Malta a furnizat Comisiei dovezi adecvate care atestă o creștere a cheltuielilor publice efective și planificate cu 427 961 805 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, fiind direct legată de prelungirea unei măsuri naționale existente care vizează locurile de muncă, similară schemelor privind reducerea timpului de muncă, și care acoperă o proporție semnificativă a întreprinderilor și a forței de muncă din Malta. Malta a finanțat 7 144 805 EUR din cuantumul majorat al cheltuielilor publice din fondurile sale proprii.
                  
               
                     (8)
                  
                  
                     Comisia a consultat Malta și a verificat creșterea neprevăzută și semnificativă a cheltuielilor publice efective și planificate legate direct de o măsură similară schemelor privind reducerea timpului de muncă, menționată în cererea Maltei din 10 martie 2021, în conformitate cu articolul 6 din Regulamentul (UE) 2020/672.
                  
               
                     (9)
                  
                  
                     Prin urmare, ar trebui acordată asistență financiară pentru a ajuta Malta să contracareze efectele socioeconomice ale perturbării economice semnificative cauzate de epidemia de COVID-19. Comisia ar trebui să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale.
                  
               
                     (10)
                  
                  
                     Malta și Comisia ar trebui să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672.
                  
               
                     (11)
                  
                  
                     Prezenta decizie nu ar trebui să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie inițiate, în special în temeiul articolelor 107 și 108 din tratat. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (12)
                  
                  
                     Malta ar trebui să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care Malta a executat cheltuielile respective.
                  
               
                     (13)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Maltei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2020/1352 se modifică după cum urmează:
            
                        1.
                     
                     
                        Articolul 2 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Uniunea pune la dispoziția Maltei un împrumut de maximum 420 817 000 EUR. Împrumutul are o scadență medie de maximum 15 ani.”;
                                    
                                 
                              
                                    (b)
                                 
                                 
                                    alineatul (4) se înlocuiește cu următorul text:
                                    
                                       „(4)   Plata primei rate se efectuează sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu clauzele acordului de împrumut respectiv sau, dacă este cazul, sub rezerva intrării în vigoare a unui act adițional la acordul respectiv sau a unui acord de împrumut modificat.”
                                    
                                 
                              
                  
                        2.
                     
                     
                        Articolul 3 se înlocuiește cu următorul text:
                        
                           „Articolul 3
                           Malta poate finanța următoarele măsuri:
                           
                                       (a)
                                    
                                    
                                       suplimentul salarial COVID-19 prevăzut în «Malta Enterprise Act (Legea privind întreprinderile din Malta) (capitolul 463 din legislația Maltei)»/«L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)» și în «Avizul Guvernului nr. 389 din 13 aprilie 2020»/«Notifikazzjoni tal-Gvern Nru 389 tat-13 ta’ April 2020», astfel cum a fost modificat și a fost extinsă aplicarea acestuia în 2020 și 2021;
                                    
                                 
                                       (b)
                                    
                                    
                                       indemnizația de invaliditate COVID-19, astfel cum se prevede în «Avizul Guvernului nr. 331 din 25 martie 2020»/«Notifikazzjoni tal-Gvern Nru 331 tal-25 ta’ Marzu 2020»;
                                    
                                 
                                       (c)
                                    
                                    
                                       indemnizația parentală COVID-19, astfel cum se prevede în «Avizul Guvernului nr. 330 din 25 martie 2020»/«Notifikazzjoni tal-Gvern Nru 330 tal-25 ta’ Marzu 2020»;
                                    
                                 
                                       (d)
                                    
                                    
                                       indemnizația medicală COVID-19, astfel cum se prevede în «Avizul Guvernului nr. 353 din 30 martie 2020»/«Notifikazzjoni tal-Gvern Nru 353 tat-30 ta’ Marzu 2020».”
                                    
                                 
                     
                  
                        3.
                     
                     
                        Articolul 4 se înlocuiește cu următorul text:
                        
                           „Articolul 4
                           
                              (1)   Malta informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice planificate, până la execuția lor integrală.
                           
                           
                              (2)   În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a Deciziei de punere în aplicare (UE) 2020/1352, Malta informează Comisia în termen de șase luni de la data adoptării deciziei de punere în aplicare de modificare respective și, ulterior, la fiecare șase luni, cu privire la execuția cheltuielilor publice planificate, până la execuția lor integrală.”
                           
                        
                     
                  
         
            Articolul 2
            Prezenta decizie se adresează Republicii Malta.
            Prezenta decizie intră în vigoare la data notificării sale destinatarului.
         
         
            Articolul 3
            Prezenta decizie se publică în Jurnalul Oficial al Uniunii Europene.
            
         
         
            Adoptată la Bruxelles, 23 aprilie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 159, 20.5.2020, p. 1.
         
            (2)  Decizia de punere în aplicare (UE) 2020/1352 a Consiliului din 25 septembrie 2020 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19 (JO L 314, 29.9.2020, p. 42).